tartuNLP/wikipedia-smugri-20251201 huggingface dataset:
Carl Boberg

Carl Gustaf Boberg (16. elokuuta 1859 Mönsterås, Smålanti – 7. tammikuuta 1940 Kalmar) oli ruotsalainen saarnaaja, valtiopäivämies (1912–1931) ja kirjailija.
Boberg oli veistonopettaja ja vapaakirkollisen "Sanningsvittnet-"lehden toimittaja 1889–1916. Lehden kustantamon kautta hän julkaisi kirjojaan ja runojaan. Hän toimi saarnaajana muun muassa Tukholman Immanuelskyrkan-kirkossa ja Ruotsin lähetysliiton (Svenska missionsförbundet) hallituksessa 1897–1902. 
”O store Gud”.
Hän on kirjoittanut lukuisia hengellisiä lauluja, joista tunnetuin on ”O store Gud” (Oi Herrani, kun katson maailmaasi). Laulun syntyyn liittyy Bobergin kokema ukkosmyrsky ja rankkasade. Boberg on julkaissut sen "Mönsterås Tidning" -lehdessä 1886. Bobergin laulussa oli yhdeksän säkeistöä, mutta siitä tunnetaan nykyään säkeistömäärältään erimittaisia versioita. Ruotsin kirkon virsikirjassa siinä on kuusi säkeistöä. 
Laulun käänsi saksaksi 1907 Manfred von Glehn Virossa (”Wie groß bist Du”). Ivan S. Prochanov käänsi sen edelleen venäjäksi 1927. Englantilainen lähetyssaarnaaja Stuart K. Hine tutustui lauluun venäjänkielisenä Ukrainassa ja käänsi sen englanniksi ”How Great Thou Art”. Laulu tuli suosituksi USA:ssa, etenkin tunnetun evankelistan Billy Grahamin kokoussarjojen kautta. Elvis Presley levytti sen ja lauloi sitä konserteissa 1970-luvulla ja laulua pidettiin amerikkalaisena lauluna. Laulusta oli tehty englanninkielinen käännös jo 1925 (”O Mighty God, when I behold the wonder”), kääntäjänä E. Gustav Johnson, professori North Park Collegessa, Illinoisissa.. Laulun sävelmän alkuperä on tuntematon, se on vuodelta 1889. Laulu on suomennettu kenties 1906, suomentajana Hjalmar Braxén. 
Laulusta on tehty useita suomennoksia eri laulukirjoihin, esimerkiksi:
Bobergin kirjoittamia tekstejä.
Ruotsin kirkon virsikirjassa on kaksi Bobergin kirjoittamaa virttä 
Hänen ruotsiksi kääntämänsä virsi
Kirjassa "Hengellinen laulukirja" on viisi hänen lauluaan
"Siionin laulut" -kokoelmassa
Samuel Hedborn

Samuel Johan Hedborn (14. lokakuuta 1783 Kolstad, Hedan pitäjä, Itä-Götanmaa – 26. joulukuuta 1849 Askeryd, Småland) oli ruotsalainen pappi, kirjailija, laulu- ja virsirunoilija. 
Hedborn oli kotoisin köyhistä oloista, sotilastorpparin poika. Hän kävi koulua Linköpingissä ja opiskeli Uppsalan yliopistossa. Hänet vihittiin papiksi 1809 Linköpingissä. Vuodesta 1812 hän toimi opettajana Tukholmassa. Hänet nimitettiin 1815 ylimääräiseksi hovisaarnaajaksi. 1820 hänet nimitettiin Askerydin kirkkoherraksi, ja hän hoiti virkaa kuolemaansa saakka. Uppsalassa ja Tukholmassa hän tutustui ruotsalaisiin romantikkoihin, muun muassa professori, kirjailija ja kriitikko Per Atterbomiin, jota on pidetty yhtenä 1800-luvun alkupuolen suurimmista ruotsalaisista runoilijoista. He perustivat 1807 muutaman muun kirjallisesti kiinnostuneen henkilön kanssa seuran nimeltä Musis Amici, myöhemmin Auroraförbundet, jonka kautta Hedborn julkaisi ensimmäiset runonsa "Phosphoros"-lehdessä. Hän toimi ajoittain kotiopettajana, kunnes vuonna 1809 hänet vihittiin papiksi Linköpingin hiippakuntaan. Hän toimi pappina Normlösan ja Hultin seurakunnissa, mutta jo vuonna 1810 hänen oli pakko pyytää vapautusta viranhoidosta depression ja raskasmielisyyden takia. Hän pystyi kuitenkin hoitamaan kirjallisia tehtäviä ja vuonna 1813 hänestä tuli arkkipiispa J. O. Wallinin suosituksella Svea Livgardet -joukko-osaston köyhien lasten koulun opettaja. 1820 hänet nimitettiin Askerydin kirkkoherraksi, jossa hän toimi kuolemaansa saakka. 
Sairausvuosiensa aikana Hedborn kypsyi runoilijaksi. Hän kirjoitti ensimmäiset virtensä ja julkaisi 1812–1813 kaksi kokoelmaa virsiä, joista hän sai Lundbladin palkinnon (Lundbladska priset). Hänen vaikuttimiaan virsien kirjoittamisessa olivat pietismin ja herrnhutilaisuuden kirjailijat ja teokset, kuten Olof Kolmodinin "Andelig Dufwo-Röst" ja "Mose och Lamsens Wisor", jotka ovat olleet vanhimpien "Siionin virsien" laitosten esikuvana. Hedbornin virret eivät seu­ranneet valistuksen ajan ominaista retorista virsityyliä, vaan hän käytti virsissään kansanomaista ja yksinkertaista tyyliä. Hänen virsissään on havaittavissa myös romantiikan ja mystiikan vaikutus. Hän oli arkkipiispa Johan Olof Wallinin läheinen työtoveri vuoden 1819 virsikirjan valmistelussa, ja Wallin on muokannut useita Hedbornin virsiä. Hedborn lähentyi fosforismia. Atterbom toimitti 1853 julkisuuteen Hedbornin "Samlade skrifter".
Suomen evankelis-luterilaisen kirkon virsikirjassa on yksi Hedbornin virsi, 335 "Kaikkivoipa Jumalamme" (Höga majestät, vi alla, suom. Carl Helenius 1825, uud. Samppa Asunta ja Niilo Rauhala 1984). 
Ruotsin kirkon virsikirjassa on viisi hänen kirjoittamaansa virttä.
Sahara (Clive Cusslerin romaani)

Sahara on Clive Cusslerin vuonna 1992 kirjoittama jännitysromaani. Kirjan suomennos julkaistiin vuonna 1994 WSOY:n kustantamana ja Raimo Salmisen ja Jukka Jääskeläisen suomentamana.
Zena

Zinaida Aljaksandrauna Kupryjanovitš (, , s. 17. syyskuuta 2002 Minsk, Valko-Venäjä), tunnettu myös taiteilijanimellään Zena, on valkovenäläinen laulaja, näyttelijä ja juontaja. Hän edusti Valko-Venäjää vuoden 2019 Eurovision laulukilpailussa Tel Avivissa kappaleella "Like It".
Zena yritti vuosina 2015 ja 2016 edustaa Valko-Venäjää lasten Eurovision laulukilpailussa, mutta ei voittanut maan karsintoja. Vuonna 2018 hän juonsi Lasten Eurovision laulukilpailun yhdessä Eugene Perlinin ja Helena Meraain kanssa.
Namibianhietakyyhky

Namibianhietakyyhky ("Pterocles namaqua") on hietakyyhkyjen (Pteroclidae) heimoon kuuluva lintulaji.
Levinneisyys ja elinympäristö.
Se elää Afrikan paahtavilla aavikoilla, joilla sataa harvoin. Namibianhietakyyhkyn uhanalaisuusluokitus on Kansainvälisen luonnonsuojeluliiton mukaan elinvoimainen.
Ravinto ja elintavat.
Namibianhietakyyhky käyttää ravinnokseen aavikoilla kasvavien kasvien siemeniä, joita aina sateen sattuessa on runsaasti saatavilla. Yhden yksilön on syötävä päivittäin noin 8 000 siementä. Siemenet ovat kuitenkin kuivaa ravintoa. Namibianhietakyyhkyt hankkivat vettä joskus kymmenienkin kilometrien päästä. Lajin koiras lentää naaraan jäädessä pesälle. Kun se löytää juomapaikan, se upottautuu veteen ja kastelee höyhenensä perusteellisesti. Palattuaan poikastensa luo se asettautuu niiden eteen. Sen jälkeen poikaset imevät kosteuden uroslinnun höyhenistä ja tyydyttävät näin vedentarpeensa.
Kirkkokatu (Tampere)

Kirkkokatu on pohjois-eteläsuuntainen katu Tampereen ydinkeskustassa. Se sijoittuu Keskustorin ja Laukontorin väliin. Kadun varrella on muun muassa teollisuuslaitos Metsä Board Tako, joka on nykyään ainoa Tammerkosken rannassa toimiva tehdas.
Historia.
Kirkkokatu kuuluu Tampereen vanhimpiin katuihin. Lähes koko nykyinen katulinja esiintyi jo vuonna 1775 Tammerkosken kauppalan asemakaavaluonnoksessa, jonka pohjalta laadittiin myöhemmin Tampereen kaupungin ensimmäinen asemakaava (1779). Katu oli aikoinaan nykyistä pidempi ja ulottui pohjoisessa Uudellekadulle eli nykyiselle Satakunnankadulle asti. Katu kulki Vanhan kirkon, Frenckellin tehdasalueen ja Molinin tontin puutalokorttelin vierestä.
Kaupungin ensimmäisessä asemakaavassa nykyisen Keskustorin alueelle oli sijoitettu paikat neljälle kirkkorakennukselle. Tontit oli ilmeisesti varattu luterilaista, anglikaanista, reformoitua ja roomalaiskatolista kirkkoa varten, sillä Tampereelle pyrittiin houkuttelemaan eri uskontokuntia edustavia ulkomaisia tehtailijoita. Kirkkokatu kulki näiden kirkkotonttien välissä, mutta kadulla ei ollut vielä kaupungin alkuaikoina virallista nimeä. Ensimmäinen tunnettu maininta Kirkkokadusta (muodossa "Kirko katu") on vuodelta 1790. Virallisen aseman kadunnimi sai vasta vuoden 1868 asemakaavassa.
Kaupungin ensimmäinen kirkkorakennus oli Carlo Bassin suunnittelema luterilainen kirkko (nyk. Vanha kirkko), joka rakennettiin 1824 ja vihittiin käyttöön seuraavana vuonna. Muut torille kaavaillut kirkkorakennukset jäivät toteutumatta.
Kirkkokadun pohjoispää sijaitsee nykyisessä asemakaavassa Keskustorin etelälaidalla eli niin sanotulla Jugendtorilla. Vanhankirkonpuiston edustalla on kuitenkin säilynyt jäänteenä hieman kadun vanhaa pohjoisosaa.
Nykyinen rakennuskanta.
Keskustorin ja Hallituskadun välillä kulkeva Kirkkokadun pätkä on osa Hämeenkadun, Hämeensillan ja Keskustorin muodostamaa valtakunnallisesti merkittävää kulttuuriympäristöä. Kirkkokadun itäpuolella sijaitseva Takon tehdasalue kuuluu puolestaan valtakunnallisesti merkittävään Tammerkosken teollisuusmaisemaan. Takon tehtaan savupiippu on yksi Tammerkosken kansallismaiseman symboleista.
Söderkullan kirkko

Söderkullan kirkko on luterilainen kirkkorakennus Söderkullan taajamassa Sipoossa. Juhani Aallon suunnittelema kirkkorakennus valmistui vuonna 2018.
Kirkko valmistui seurakuntakeskukseksi, jossa on työhuoneita, kerhotiloja ja nuorten tila. Kirkkosali vihittiin kirkoksi 26. elokuuta 2018. Kirkko on sekä Sipoon suomalaisen että ruotsalaisen seurakunnan käytössä. Rakennuksessa hyödynnetään maalämpöä ja aurinkoenergiaa.
Rähmäys

Rähmäys () on amerikkalaisessa ja kanadalaisessa jalkapallossa tapahtuma, jossa pelaaja menettää pallon hallustaan muuten kuin heittämällä, potkaisemalla tai muuten antamalla pallon sen toiselle pelaajalle. Rähmäys on määritelty Suomen Amerikkalaisen Jalkapallon Liiton säännöissä luvussa 11. Kun pallo on rähmätty, kaikki pelaajat saavat koskea palloon tai ottaa sen hallintaansa.
Antonio Brown

Antonio Tavaris Brown Sr (10. heinäkuuta 1988 Miami, Yhdysvallat) yhdysvaltalainen amerikkalaisen jalkapallon pelaaja. Brownin pelipaikka on laitahyökkääjä. Hän edustaa kaudella 2020 NFL-seura Tampa Bay Buccaneersia. Brown on valittu Pro Bowliin seitsemän kertaa ja All-Pro-joukkueeseen neljä kertaa. Kauden 2018 päätyttyä Brownilla on aktiivisista pelaajista neljänneksi eniten vastaanottoja ja vastaanotettuja jaardeja, viidenneksi eniten vastaanotettuja touchdowneja ja yhdeksänneksi eniten touchdowneja.
Brown pelasi uransa yhdeksän ensimmäistä kautta Pittsburgh Steelersissä. Brown kaupattiin hänen pyynnöstään keväällä 2019 Oakland Raidersiin vaihdossa kahteen tulevan varaustilaisuuden varausvuoroon. Brown solmi uuden rahakkaan sopimuksen Raidersin kanssa, mutta ajautui syksyllä seuran kanssa riitoihin, joiden seurauksena hänen sopimuksensa purettiin. Brown solmi välittömästi yksivuotisen sopimuksen New England Patriotsin kanssa.
Alékos Spanoudákis

Aléxandros ”Alékos” Spanoudákis (, 8. heinäkuuta 1928 Chaniá – 10. maaliskuuta 2019) oli kreikkalainen koripalloilija.
Spanoudákis kuului Kreikan miesten maajoukkueen kokoonpanoon Helsingin kesäolympialaisissa 1952, missä maa jäi karsintaotteluihin, ja EM-kilpailuissa Egyptissä 1949 sekä Ranskassa 1951. Egyptissä Kreikka voitti pronssia ja Ranskassa maa sijoittui kahdeksanneksi. Spanoudákisin Giánnis-veli oli myös maajoukkuetason koripalloilija.
Seuratasolla Spanoudákis edusti vuosina 1947–1964 Olympiakosia ollen mukana voittamassa seuran kahta ensimmäistä Kreikan mestaruutta vuosina 1949 ja 1960. Hän oli ensimmäisiä hyppyheittoa käyttäneitä eurooppalaispelaajia. Spanoudákis kuoli 90-vuotiaana 10. maaliskuuta 2019, joka oli myös Olympiakosin perustamispäivä.
Katherine Maher

Katherine Roberts Maher (18. huhtikuuta 1983 Wilton, Connecticut) on yhdysvaltalaissyntyinen entinen Wikimedia Foundationin toiminnanjohtaja. Hän työskenteli Wikimedia Foundationin viestintäjohtajana, kunnes tuli kesäkuussa 2016 nimetyksi Lila Tretikovin seuraajaksi toiminnanjohtajan tehtävään. Hän on suorittanut alemman korkeakoulututkinnon New Yorkin yliopistossa vuonna 2005.
Helmikuussa 2021 Maher ilmoitti jättävänsä Wikimedia Foundationin toiminnanjohtajan tehtävänsä huhtikuussa 2021. Hänen seuraajakseen valittiin Maryana Iskander, joka aloitti tehtävässään tammikuussa 2022.
Lemaitre (yhtye)

Lemaitre on Oslossa perustettu norjalainen indietronica-duo, joka koostuu norjalaisista Ketil Jansenista ja Ulrik Denizou Lundista. Yhtye perustettiin kesäkuussa 2010, ja sen nykyinen kotipaikka on Los Angeles Yhdysvalloissa. 
Lemaitre on julkaissut useita EP-levyjä, ja seitsemännen EP-julkaisun jälkeen duo julkaisi ensimmäisen studioalbuminsa "Chapter One" 2. kesäkuuta 2017. 
Lemaitre on nimetty belgialaisen papin Georges Lemaîtren mukaan.
Cepoy

Cepoy on kunta Ranskassa Loiret’n departementissa Centre-Val de Loiren alueella. Se sijaitsee noin 110 kilometriä Pariisista etelään. Cepoy sijaitsee Seinen sivujoen Loingin ja sen vierellä kulkevan kanavan Canal du Loingin varrella. Cepoy kuuluu entiseen Gâtinaisin maakuntaan.
Nähtävyyksiä.
Kunnan nähtävyyksiä ovat Saint-Loupin kirkko, jonka historia ulottuu 1100-luvulle saakka, sekä 1500-luvulta peräisin oleva linna "Château de Cepoy". Cepoy on ruotsalaisen Dals-Edin kunnan ystävyyskaupunki, ja sen kunniaksi Cepoyssa on ruotsalainen talo "Maison de la Suède".
Pellavatankio

Pellavatankio ("Camelina alyssum") on ristikukkaiskasvien (Brassicaceae) heimoon, tankioiden ("Camelina") sukuun kuuluva kasvilaji. Siitä voidaan erottaa kaksi alalajia: pikkupellavatankio ("Camelina alyssum" ssp. "alyssum") ja isopellavatankio eli liinatankio ("Camelina alyssum" ssp. "integerrima"). Pellavatankio muistuttaa paljolti vehnätankiota ("Camelina microcarpa") sekä ruistankiota ("Camelina sativa"), ja toisinaan nämä kolme lajia luokitellaan yhden ja saman lajin eri alalajeiksi.
Kuvaus.
Pellavatankio on yksivuotinen, keskikokoinen, vaaleanvihreä ja kalju tai lähes kalju ruohovartinen kasvi. Pellavatankio voi kasvaa noin puoli metriä korkeaksi. Sen lehdet ovat kapeansoikeita ja tyviltään sepiviä. Lehtilavat ovat selvästi liuskoittuneita. Pellavatankion kukat ovat pieniä ja kukkien terälehdet ovat noin 5 mm pitkiä sekä vaaleankeltaisia. Pellavatankio kukkii kesä–heinäkuussa. Pellavatankion hedelmät ovat päärynänmuotoisia lituja, jotka ovat 8–10 mm pitkiä.
Esiintyminen.
Pellavatankio on ollut aikaisemmin tavallinen rikkakasvi pellavapelloilla, mutta nykyisin se on käytännössä hävinnyt. Pellavatankio luokitellaan Suomessa luonnosta hävinneeksi (RE) lajiksi.
Juhani Hakopuro

Veli Juhani (Jussi) Hakopuro (s. 1964 Pori) on Ruotsissa asuva suomalainen artisti, muusikko ja säveltäjä. Nykyinen asuinpaikkakunta on Lilla Edet Ruotsissa.
Juhani aloitti tanssiorkesterissa soittamisen Ruotsissa jo vuonna 1980. Hän soitti orkestereissa Alibi (1980–1982), Select (1982–1998) ja Miranda (1998–2017). 
Hän on kiertänyt tanssipaikkoja niin Ruotsissa, Suomessa kuin laivoillakin. Pääinstrumenttina ovat koskettimet ja laulu.
Juhani pyöritti omaa musiikkiliikettä ja musiikkikoulua 1990-luvun alussa. Ennen sitä hän toimi mm kirkkourkujen virittäjänä lähinnä länsiruotsin kirkoissa.
Juhani Hakopuron sävellyksiä on levyttänyt useampi suomalainen artisti joista tunnetuimpia ovat ehkä Danny, Frederik, Erkki Junkkarinen, Esko Rahkonen, Tarja Lunnas ja T.T. Purontaka. Hakopuron tunnetuimmat laulut ovat: Etsin, Kosketit mun sydäntäni, Rakkaani sekä Isoveli.
Djupuddsklacken

Djupuddsklacken on saari Espoon ulkosaaristossa noin viisi kilometriä Suvisaariston pääsaarista etelään. Virallisessa kaupunginosajaossa se kuuluu Suvisaaristoon. Djupuddsklacken on luokiteltu kasvipeitteiseksi silikaattikallioksi.
Djupuddsklackenin pinta-ala on hehtaari. Saaren kaakkois–luoteissuuntainen pituus on noin 170 metriä. Djupuddsklacken on maankohoamisen myötä kasvanut lähes kiinni sen länsipuoliseen Kytön linnakesaareen. Maastoltaan saari on karua silokalliota ja kasvillisuudeltaan niukkaa kivikkoa. Loppukesäisin saarella kukkii niittylaikkuja. Djupuddsklacken on merkittävä lintujen pesimäpaikka.
Minnesholmen

Minnesholmen on saari läntisessä Espoossa Pentalan ja Stora Herrön välisessä salmessa. Virallisessa kaupunginosajaossa Minnesholmen kuuluu Suvisaaristoon ja se sijaitsee noin kaksi kilometriä Suvisaariston pääsaarista lounaaseen. 
Minnesholmenin pinta-ala on noin 1,3 hehtaaria. Saaren lounais–koillissuuntainen pituus on parisen sataa metriä. Rantaviivan pituus on noin 455 metriä. Minnesholmenin rannat ovat kallioisia ja keskiosat metsäisiä, mikä on tavanomaista Suomen etelärannikon ulko- ja välisaaristossa. Rakennuksia on kolme ja kiinteistöjä yksi.
Aivan Minnesholmenin eteläpuolella sijaitsee Halsholmen. Minnesholmenia ja Pentalaa erottaa Minnet-niminen salmi, Halsholmenin ja Herrön saarten välissä puolestaan virtaa Halmsholmsundet. Itäpuolella sijaitsee Herröfjärdenin merialue.
Halsholmen

Halsholmen on saari läntisessä Espoossa Pentalan ja Stora Herrön välisessä salmessa. Virallisessa kaupunginosajaossa Halsholmen kuuluu Suvisaaristoon ja se sijaitsee Suvisaariston pääsaarista noin kaksi kilometriä lounaaseen.
Halsholmenin pinta-ala on noin 3,5 hehtaaria. Saaren kaakkois–luoteissuuntainen pituus on noin 350 metriä. Rantaviivan pituus on noin kilometrin. Halsholmen on rannoiltaan kivikkoista ja keskiosiltaan metsäistä. Keskikohdastaan Halsholmen on vain muutaman kymmenen metrin levyinen, joten se jakautuu selkeästi läntiseen ja itäiseen osaan. Saarella on kuusi rakennusta ja kaksi kiinteistöä.
Aivan Halsholmenin pohjoispuolella sijaitsee Minnesholmen. Minnesholmenia ja Pentalaa erottaa Minnet-niminen salmi, Halsholmenin ja Herrön saarten välissä puolestaan virtaa Halmsholmsundet. Itäpuolella sijaitsee Herröfjärdenin merialue.
Petrus Donders

Autuas Petrus Norbertus Donders C.Ss.R. (myös Peter Donders tai Peerke Donders; 27. lokakuuta 1805 Tilburg, Pohjois-Brabant, Alankomaat – 14. tammikuuta 1887 Batavia, Saramacca, Suriname) oli alankomaalainen redemptoristi, pappi ja lähetystyöntekijä Surinamissa, joka palveli orjia ja spitaalisia, evankeloi intiaaneja sekä kastoi ensimmäisten vuosiensa aikana ainakin 1200 henkilöä. Hän eli seuraavien 6 paavien hallintokausien aikana: Pius VII (1800–1823), Leo XII (1823–1829), Pius VIII (1829–1830), Gregorius XVI (1831–1846), autuas Pius IX (1846–1878) ja Leo XIII (1878–1903). Paavi Pius XII julisti hänet kunnianarvoisaksi 25. maaliskuuta 1945, 11. huhtikuuta 1978 Louis John Westlandin julistettiin parantuneen ihmeen kautta osteomyeliitistä hänen avullaan, paavi Johannes Paavali II julisti hänet autuaaksi 23. maaliskuuta 1982 ja hänen muistopäiväänsä vietetään 14. tammikuuta. Mies kuoli hoitamattomaan munuaistulehdukseen ja hänen maalliset jäämistönsä on nykyään haudattu Paramaribon katedraaliin.
Elämä.
Petrus syntyi köyhään mutta ahkeraan ja hurskaaseen katoliseen perheeseen kutojalle Arnold Denis Dondersille ja hänen vaimolleen Petronella Jakoba van der Brekelille ja halusi jo lapsena papiksi, mutta aloitti elämänsä työntekijänä tehtaassa. Paikallisten pappien ja varakkaan tukijan avulla hän meni seminaariin 21-vuotiaana tehden palvelijan töitä samalla kun opiskeli ja lopulta 26-vuotiaana hän haki fransiskaaneihin, jesuiittoihin ja redemptoristeihin mutta torjuttiin näissä kaikissa. Mies vihittiin 32-vuotiaana papiksi eli noin 10 vuotta sen jälkeen kun astui seminaariin. Hän meni lähetystyöntekijäksi Alankomaiden siirtomaahaan ja saapui Paramariboon 16. syyskuuta 1842, jossa hän palveli ja evankeloi orjia. Hän vietti loppuelämänsä Surinamessa vuodesta 1842 vuoteen 1866 sekulaaripappina ja vuodesta 1866 vuoteen 1887 redemptoristipappina. Hän vieraili säännöllisesti orjien, sotilasvaruskuntien ja alkuperäiskansojen luona ja asettui vapaaehtoisesti palvelemaan spitaalisia ihmisiä Bataviassa ja hän kuolikin spitaalistensa keskuudessa 14. tammikuuta 1887.
Mikko Partanen

Mikko Partanen (s. 17. marraskuuta 1997 Kouvola) on suomalainen jääkiekkopuolustaja.
Ura.
Partanen on KooKoon kasvatti. Hän oli kaudella 2012–2013 joukkueensa tehokkain puolustaja sekä C-nuorten Mestiskarsinnoissa tehoilla 6+9=15 että C-nuorten Mestiksen runkosarjassa Kasperi Kamesakin kanssa tehoilla 1+6=7. Kaudella 2016–2017 Partanen toimi KooKoon A-nuorten varakapteenina.
Kaudella 2018–2019 Partanen debytoi KooKoon SM-liigajoukkueessa, jossa hän pelasi kolme runkosarjaottelua tehden yhden maalin. Partanen teki liigadebyyttinsä 8. maaliskuuta 2019 Tapparaa vastaan. Hänet merkittiin KooKoon kolmospuolustajapariin Ed Wittchow'n viereen. Partanen sai ottelussa jääaikaa 18.12 minuuttia. Liigauransa avausmaalin hän teki seuraavassa ottelussa 12. maaliskuuta 2019 JYPiä vastaan. Jari Lantta valitsi Partasen ottelun Alumnien tähtien kolmostähdeksi.
Partanen teki kaudeksi 2019–2020 vuoden mittaisen sopimuksen Mestis-joukkue Rovaniemen Kiekkoon. Jo ennen kauden alkua elokuun lopulla hänen sopimuksensa kuitenkin purettiin, kun Partanen päätti keskittyä siviilipuolen asioihin.
Lentomajakka

Lentomajakka on valosignaalia lähettävä torni tai antenni jonka tehtävä oli ohjata lentoliikennettä samaan tapaan kuin meriliikenteen majakat ohjasivat laivoja. 
Lentomajakoita rakennettiin jonkin verran siviililentoliikenteen alkuvaiheessa maailmansotien välisenä aikana. Toisen maailmansodan aikana kehittynyt radiosuuntimatekniikka ja sen myötä tulleet NDB-majakat, LFR-majakat sekä VHF-monisuuntamajakat syrjäyttivät lentomajakat eikä niitä ehditty rakentaa suuria määriä. Nämä uudemmat järjestelmät tarjosivat parempaa tarkkuutta ja luotettavuutta lentoliikenteen ohjauksessa, minkä vuoksi lentomajakoiden visuaalisen signaalin merkitys väheni. Yksittäisiä jäänteitä vanhasta infrastruktuurista on kuitenkin edelleen itse majakoiden lisäksikin olemassa: niin Suomen kuin monen muunkin maan ilmailukäsikirjassa on edelleen tyhjä luettelo suunnistusloistoista, koska käsikirjan perusrakennetta ei ole muutettu.
Lentomajakat Suomessa.
Alun perin piti rakentaa ketju palvelemaan lentoliikennettä Tukholmasta Helsinkiin asti. Se ei kuitenkaan koskaan ehtinyt valmistua. Ketjusta on jäljellä kolme rakennusta:
Maarianhaminan Kasbergetissä sijainnut lentomajakka on purettu.
Fuji Television

Fuji Television on japanilainen televisioyhtiö, joka perustettiin 18. marraskuuta 1957. Fuji Televisionin pääkonttori sijaitsee Tokiossa.
Radek Haas

Radek Haas (s. 5. helmikuuta 2000 Karlovy Vary, Tšekki) on tšekkiläinen jääkiekkomaalivahti, joka edustaa kotimaassaan Extraliga-joukkue BK Mladá Boleslavia. Hänen hanskakätensä on oikea.
Ura.
Seuraura.
Haas on BK Mladá Boleslavin kasvatti. Hän siirtyi vain 17-vuotiaana kaudeksi 2017–2018 Suomeen ja Porin Ässien B-nuoriin.
Kaudella 2018–2019 Haas jakoi varsin tasaisesti Ässien A-nuorten torjuntavastuun Kasperi Kotkaniemen kanssa, mutta hänen vastuunsa kasvoi, kun Kotkaniemi nousi seuran SM-liigajoukkueeseen. Kun Ässät oli kaupannut Andreas Bernardin siirtotakarajalla ja Henri Kiviaho oli sivussa, nousi myös Haas SM-liigajoukkueeseen. Hänet merkittiin kakkosmaalivahdiksi Kasperi Kotkaniemelle 6. maaliskuuta 2019 otteluun Tapparaa vastaan. Haas debytoi aloittavana maalivahtina kuitenkin seuraavassa ottelussa 8. maaliskuuta 2019 vieraissa Vaasan Sportia vastaan. Hän torjui Ässien 4–3-tappioon päättyneessä ottelussa 31 kertaa. Mikaela Knip ja Noora Mylläri valitsivat Haasin ottelun Alumnien tähtien kakkostähdeksi. Hän pelasi runkosarjan viimeisten kierrosten aikana kolmessa ottelussa, joista Haas aloitti kaksi.
Alkukaudella 2019–2020 Haas pelasi Ässien A-nuorissa viisi ottelua, kunnes lokakuussa 2019 hän palasi kotimaahansa ja kasvattajaseuransa BK Mladá Boleslavin Extraliga-joukkueeseen. Joukkueen maalivahtivalmentajana toimii Haasin isä Radek Sr. Nuorempi Haas hankittiin Mladá Boleslaviin ensisijaisesti paikkaamaan Jan Růžičkan loukkaantumista.
Maajoukkueura.
Haas on pelannut viisi nuorten ja viisi poikien maaottelua.
Muuta.
Haasin isä Radek Sr. toimii BK Mladá Boleslavin Extraliga-joukkueen maalivahtivalmentajana.
Kotibaari

Kotibaari on alkoholijuomien tarjoiluun ja seurusteluun tarkoitettu varustus, jonka avulla drinkkejä, viinejä ja oluita voidaan tarjoilla kotioloissa ravintoloiden ja baarien tapaan. Kotibaari voi pienimmillään olla "baarikaappi" tai tarjoiluvaunu, jossa säilytetään alkoholipulloja, cocktail-sekoitusvälineitä ja laseja, ja sen yhteydessä ehkä pieni jääkaappi kylmiä juomia ja jääpaloja varten. Suurimmillaan kotibaari on pientä baarikeittiötä tai ravintolan baaritiskiä muistuttava "wet bar" vesipisteineen, kylmäkalusteineen, tarjoilutiskeineen ja baarijakkaroineen.
Kotibaarit olivat haluttuja varusteita 1960- ja 1970-lukujen pientalorakentamisessa uima-altaan ja avotakan tavoin. Kotibaareja sisustettiin etenkin ylemmän keskiluokan koteihin, joissa tapahtuva edustaminen ja vieraiden viihdyttäminen oli nykyistä yleisempää niukan ravintolatarjonnan takia. Huonekaluvalmistajat tarjosivat kuluttajille nahkapaneloinnilla verhoiltuja jalopuisia kotibaarikalusteita. Kotibaareja rakennettiin usein kellaritiloihin takkahuoneen yhteyteen tai sen vaihtoehdoksi. Oluttupamaista tyyliä luotiin vanhoista puutynnyreistä valmistetuilla huonekaluilla.
Keväällä 1973 "Helsingin Sanomat" esitteli matkailuyrittäjä Kalevi Keihäsen taloa Korpilinnaa Pohjois-Tapiolassa, jonka kotibaarisaliin mahtui noin 30 henkeä. Baari oli sisustettu Yrjö Kukkapuron futuristisilla Saturnus-muovikalusteilla nahkaverhoiluineen, ja seinää koristivat muun muassa olympiavoittaja Lasse Virenin piikkarit.
1990-luvulla kotibaariesittelyt alkoivat lehdissä vaihtua baarikalusteiden myynti-ilmoituksiksi kotibaarien mentyä pois muodista. 2010-luvulla kotibaarien kaltaiset tarjoilupisteet nousivat uuteen suosioon miesluolailmiön () myötä. Kotibaarimaisia tarjoilupisteitä voi kodeissa olla nykyisin myös viiniharrastukseen liittyen tai ulkona grillikatoksen tai uima-altaan yhteydessä.
Sarah McTernan

Sarah McTernan (s. 11. maaliskuuta 1994 Scarriff, Clare, Irlanti), on irlantilainen laulaja ja lauluntekijä. Hän nousi kuuluisuuteen vuonna 2015 sijoittuessaan kolmanneksi "The Voice of Ireland" -laulukilpailussa. McTernan edusti Irlantia kappaleella "22" vuoden 2019 Eurovision laulukilpailussa Tel Avivissa sijoittuen viimeiseksi 16 pisteellä.
Sirppinokat

Sirppinokat ("Epimachus") on paratiisilintujen ("Paradisaeidae") heimoon kuuluva lintusuku. Siihen kuuluu Birdlife Suomen luokituksen mukaan kaksi lajia, ruskosirppinokka ("Epimachus meyeri") ja samettisirppinokka ("Epimachus fastuosus").
Lutukat

Lutukat ("Capsella") on ristikukkaiskasvien (Brassicaceae) heimoon kuuluva kasvisuku. Sukuun luetaan nykyisin kuuluvaksi kahdeksan lajia sekä yksi lajiristeymä.
Kuvaus.
Lutukat ovat yksi- tai kaksivuotisia ruohovartisia kasveja. Niiden varret ovat haarattomia tai haaroittuneita sekä kasvutavaltaan pystyjä. Lutukat ovat joko täysin tai lähes kaljuja; karvoja voi esiintyä varren alaosissa. Mahdolliset karvat ovat yksinkertaisia trikoomia tai tähtikarvoja. Lehtiä lutukoilla on sekä varsissa että lehtiruusukkeena varsien tyvillä. Ruusukelehdet ovat eripituisia ja niiden muoto vaihtelee ehyen ja syvään pariliuskaisen väliltä. Varsilehdet ovat sepiviä ja hammaslaitaisia. Lutukoiden kukinto on terttu ja kukkien terälehdet ovat 2–3 mm pitkiä sekä valkoisia. Lutukoiden hedelmät ovat kolmionmuotoisia lituja.
Levinneisyys.
Suomessa ja Ruotsissa ainut luonnonvaraisena kasvava lutukkalaji on rikkalutukka eli lutukka ("Capsella bursa-pastoris"). Sitä tavataan joutomailla sekä yleisenä rikkakasvina pelloilla. Suomessa länsirannikolla on tavattu myös rusolutukkaa ("Capsella rubella") ja Ruotsissa myös "Capsella grandiflora" -lajia.
Nimen etymologia.
Lutukoiden ("Capsella") suvun tieteellinen nimi tulee latinan kielen sanan "capsa" (suom. tyttö) diminutiivimuodosta ja viittaa lutukoiden lituihin. Lisäksi Marcellus Empiricus käytti Capsella-nimeä erään kasvin nimenä jo 400-luvulla.
Valira (joki)

Valira on Andorrassa ja Espanjassa sijaitseva joki, joka on Segre-joen sivu-uoma. Valira on Andorran pisin joki, ja sen kaksi päähaaraa Valira del Nord ja Valira d’Orient muodostavat siellä Y-kirjaimen muotoisen päälaakson, jossa asuu suurin osa maan väestöstä. Pisimmillään Valira on 39 kilometriä pitkä Valira d’Orientin alku-uomasta Segre-joelle, josta 28 kilometriä on Valira d’Orientin sivu-uomaa ja 11 kilometriä Valiran pääuomaa. Valira del Nordin sivu-uoman pituus puolestaan on 24 kilometriä. Sivu-uomat yhdistyvät Les Escaldesissa.
Viena (albumi)

Viena on suomalaisen kansanmusiikkiyhtyeen Värttinän vuonna 2015 ilmestynyt studioalbumi. Levynjulkaisukonsertit järjestettiin Kuhmo-talossa 10.10. sekä 11.10. Savoy-teatterissa, Helsingissä.
Lateraani

Lateraani on yhteisnimitys joukolle Roomassa sijaitsevia rakennuksia, jotka kuuluvat Pyhälle istuimelle eli katolisen kirkon ylimmälle hallinnolle. Lateraani sijaitsee Vatikaanista kaakkoon Tiberin vastakkaisella puolella. Nimi tulee Laterani-patriisisuvulta, jonka maalle rakennukset pystytettiin. Lateraaniin kuuluvat Lateraanikirkko ("San Giovanni in Laterano") sekä sen vieressä olevat Lateraanipalatsi ja -kastekappeli. Niiden lähellä oli lisäksi muun muassa luostari, rukoushuoneita, maatila, myllyjä, majoitustiloja, työpajoja, liikehuoneistoja ja sairaala. Nykyisen asunsa Lateraani sai 1500-luvulla. Alkuperäisiä rakennuksia ei ole paljonkaan jäljellä. Palatsi rakennettiin 1500-luvulla uudelleen, ja aukiolta poistettiin pieniä rakennuksia. Aukiolla on nykyisin Egyptistä peräisin oleva Lateraaniobeliski. Aikaisemmin aukiolla oli Marcus Aureliuksen ratsastajapatsas, jonka Michelangelo siirrätti pois.
Kulkija

Kulkija on Korpiklaanin kymmenes studioalbumi, joka julkaistiin 7. syyskuuta 2018. Se nousi Suomen virallisen listan sijalle 24, ja fyysisten äänitteiden listan sijalle 8.
Two Paths

Two Paths on Ensiferumin seitsemäs studioalbumi, joka julkaistiin 15. syyskuuta 2017. Se debytoi Suomen virallisen listan neljäntenä ja fyysisen albumilistan toisena.
Sirkka Kouki

Sirkka Eeva Aleksandra Kouki (21. maaliskuuta 1917 Helsinki – 10. elokuuta 1989) oli suomalainen kotitalouden asiantuntija ja vaikuttaja, joka toimi muun muassa Marttaliiton toiminnanjohtajana ja maataloushallituksen ja ammattikasvatushallituksen osastopäällikkönä.
Henkilöhistoria.
Sirkka Koukin vanhemmat olivat maanviljelijä Santeri Kouki ja Sandra Nieminen. Kouki tuli ylioppilaaksi 1936 ja valmistui talousopettajaksi 1940 ja maatalous- ja metsätieteen kandidaatiksi 1954. Hän oli Jokioisten kotitalouskoulun talousopettaja 1941, Itä-Hämeen maanviljelysseuran kotitalouskonsulentti 1942–1944, Marttaliiton kotitalouskonsulentti 1944–1947, Marttaliiton toiminnanjohtaja 1947–1957, maataloushallituksen kotitalousosaston päällikkö ja kotitalousneuvos 1958–1968 ja ammattikasvatushallituksen hoito- ja talousopetuksen osastopäällikkö ja ammattikasvatusneuvos vuodesta 1968 eläkkeelle jäämiseensä saakka. Kouki toimi "Emäntälehden" toimitussihteerinä 1944–1947 ja päätoimittajana 1947–1952 sekä "Kotitalous"-lehden toimituskunnan puheenjohtajana 1958–1968. Koukilla oli useita alansa luottamustoimia, Helsingin yliopiston maatalous- metsätieteellisen tiedekunnan kunniatohtoriksi hänet vihittiin 1984, Marttaliiton suuri kultainen ansiomerkki hänelle myönnettiin 1963 ja liiton kunniajäsen hänestä tuli 1977.
Miami Gardens

Miami Gardens on kaupunki Miami-Daden piirikunnassa Miamin pohjoispuolella. Vuoden 2010 väestönlaskennassa kaupungin asukasluku oli noin 107 tuhatta.
Mannus

Mannus on myyttinen germaanikansojen esi-isä. Roomalainen historioitsija Tacitus kertoo teoksessaan "Germania", että Mannus oli vanhojen runojen mukaan Tuisto-jumalan poika, Maan poika. Mannuksella puolestaan oli kolme poikaa, Ingvo, Irmin ja Istvo, joista germaanien eri kansat muinaisten uskomusten mukaan polveutuivat. Poikien nimien mukaan heimot nimettiin ingaevoneiksi, herminoneiksi ja istaevoneiksi. Ingaevonit asuivat lähinnä valtamerta (Pohjanmeri ja Itämeri), herminonit puolestaan sisämaassa, ja muita kutsuttiin istaevoneiksi. Tacitus kertoo myös tarun toisen version, jonka mukaan Mannuksella oli useampia poikia, jotka olisivat olleet sveebien, vandaalien ja muiden tunnettujen heimojen esi-isät.
Gaston Leroux

Gaston Louis Alfred Leroux (6. toukokuuta 1868 Pariisi, Ranska – 15. tai 16. huhtikuuta 1927 Nizza, Ranska) oli ranskalainen toimittaja ja kirjailija. 
Leroux’n ehkäpä tunnetuin teos on romaani "Oopperan kummitus" ("Le Fantôme de l’Opéra", 1910), jonka pohjalta on tehty useita elokuvia ja näytelmiä samalla nimellä. Huomattavia näistä ovat "Suuren oopperan kummitus" (1925), jonka pääosaa esittää Lon Chaney, Sr. sekä Andrew Lloyd Webberin vuoden 1986 musikaali "The Phantom of the Opera".
Highclere Castle

Highclere Castle on arkkitehti Charles Barryn suunnittelema rakennus Englannin Hampshiressä noin kahdeksan kilometriä etelään Berkshiren Newburysta. Sitä ympäröi Capability Brownin suunnittelema puisto. Kiinteistön laajuus on 2 000 hehtaaria.
Highclere Castle on toiminut kuvauspaikkana komediasarjalle "Kyllä Jeeves hoitaa" sekä Emmy-palkitulle draamasarjalle "Downton Abbey". 
Linnan paikalla sijaitsi aikaisempi talo, joka rakennettiin Winchesterin piispojen keskiaikaisen palatsin perustuksille. Tontti kuului Winchterin piispalle jo 700-luvulla.
Vuodesta 1679 lähtien Highclere Castle on ollut Carnarvonin jaarlien koti. Linnan nykyiset asukkaat ovat George ja Fiona Herbert eli Carnarvonin kahdeksas jaarli ja kreivitär.
Martiz

Martiz oli Masi Luoman, Arto Rautajoen ja Pertti Tolosen vuonna 1982 perustama lyhytaikainen poprock-yhtye, jonka laulusolistina toimi mallina tunnetuksi tullut Martina Kallionalusta nimellä Martina Martiz. Jo parin kuukauden jälkeen Kallionalusta jätti yhtyeen, minkä jälkeen se esiintyi jonkin aikaa kahden uuden naislaulajan kanssa nimellä Tiz..
Tamperelaismuusikoista koostunut Martiz perustettiin esittämään Mikko Alatalon yhtyeessä soittaneen Masi Luoman pitkän ajan kuluessa tekemiä sävellyksiä, joita luonnehdittiin tyyliltään ”hyväksi käyttöpopiksi”. Martina Kallionalusta löytyi, kun hän oli mukana mallina samalla muotikiertueella kuin Mikko Alatalon yhtye.
Loppuvuodesta 1982 yhtye julkaisi ainoaksi jääneen albuminsa "Curare" levymerkillä Femme Fatale. Sillä musisoivat Pertti Tolonen (bassokitara), Arto Rautajoki (rummut), Seppo Alajoki ja Heikki Silvennoinen (kitarat), Masi Luoma (kosketinsoittimet) ja Martina Martiz (laulu). Levyn tuottajana toimi Silvennoinen, kaikki kappaleet on säveltänyt Masi Luoma, ja sanoittajina ovat toimineet Mikko Saarela, Per Slotte ja Kimmo Miettinen. Albumia kutsuttiin mediassa ”malli-Martinan ensilevyksi”, ja yhtye ja albumin musiikki jäivät vähemmälle huomiolle. 
Albumilta irrotettiin singlejulkaisu ”Oidipus”, jonka B-puoli ”Hietaniemi Biitsi” julkaistiin myös "Suomirokkia"-albumilla 1998 ja parilla muullakin suomirock-kokoelmalla.
Vuoden 1983 vaihteessa Martiz hajosi laulusolisti Kallionalustan lähdettyä, mutta palasi nimellä Tiz kahden naissolistin voimin, joista toinen oli Toni Lähteenmäki.
Koivulahti (sukunimi)

Koivulahti on sukunimi, joka on muun muassa seuraavilla suomalaisilla henkilöillä:
Yzeure

Yzeure on kunta Ranskassa Allier'n departementissa Auvergne-Rhône-Alpesin alueella. Se on Moulinsin esikaupunki Moulinsin itäpuolella.
Nähtävyyksiä.
Kunnan nähtävyyksiä ovat keskiaikainen Saint-Pierren kirkko sekä 1500-luvulta peräisin oleva linna "Château de Panloup".
Australian ralli 2004

Australian ralli 2004 (virallisesti "17. Telstra Rally Australia") oli Rallin MM-sarjan kauden 2004 16. ja viimeinen osakilpailu, joka ajettiin 11.–14. marraskuuta 2004. Kilpailussa oli 25 erikoiskoetta.
Tapahtumia.
Kilpailun piti olla Carlos Sainzin viimeinen MM-ralli, mutta kilpailun ennakkotutustumisen aikana hän loukkasi niskansa ulosajossa. Lääkäreiden suosituksesta Sainz jätti kilpailun väliin. 
Perjantaina Markko Märtin joutui keskeyttämään moottorihäiriön vuoksi. Petter Solberg osui kiveen, jota hänellä ei ollut nuoteissa ja hän joutui keskeyttämään ohjauksen rikkouduttua. Erikoiskokeella 10 Marcus Grönholmin auto pyörähti ja suistui puuhun urien vuoksi koska auton maavara ei riittänyt. Tämän jälkeen kilpailun johtopaikalle nousi Sébastien Loeb, joka myös pyörähti seuraavalla erikoiskokeella. Kilpailun voitti Loeb, joka myös voitti kuljettajien mestaruuden toisena ranskalaisena Didier Auriolin jälkeen.
Erikoiskokeet.
Kilpailun ensimmäinen erikoiskoe ajettiin torstaina 11. marraskuuta ja viimeinen sunnuntaina 14. marraskuuta. Kilpailussa oli 25 erikoiskoetta, joiden yhteispituus oli 388,25 kilometriä.
Tommi Järvitalo

Tommi Järvitalo (s. 15. joulukuuta 1999 Oulu) on suomalainen jääkiekkoilija, joka edustaa Mestis-joukkue Rovaniemen Kiekkoa. Hän on pelipaikaltaan keskushyökkääjä.
Ura.
Järvitalo on Oulun Kärppien kasvatti. Hän siirtyi kesken kauden 2014–2015 Kiimingin Kiekko-Poikien C-nuoriin, joiden paras syöttäjä Järvitalo oli 20 syöttöpisteellään. Kaudella 2015–2016 hän oli seuran B2-nuorten paras syöttäjä 35 syöttöpisteellään. Kaudeksi 2016–2017 Järvitalo siirtyi Kiekko-Laserin B-nuoriin, joiden paras pistemies, maalintekijä ja syöttäjä hän oli tehoilla 16+27=43.
Kaudeksi 2017–2018 Järvitalo palasi kasvattajaseuraansa Oulun Kärppiin ja siirtyi seuran A-nuoriin. Hän voitti kauden päätteeksi A-nuorten SM-hopeaa. Kaudella 2018–2019 Järvitalo nousi Kärppien varakapteeniksi ja voitti kauden päätteeksi A-nuorten Suomenmestaruuden. Hän teki samalla kaudella Kärppien kanssa SM-liigasopimuksen. Järvitalo pelasi ensimmäisen ja kauden ainoaksi jääneen SM-liigaottelunsa runkosarjan toiseksi viimeisellä kierroksella 12. maaliskuuta 2019 Pelicansia vastaan. Hänet merkittiin Kärppien nelossentteriksi laidoilleen Jari Sailio ja Sami Anttila. Järvitalo sai ottelussa jääaikaa 10.32 minuuttia. Hän keräsi myös yhden syöttöpisteen oltuaan kakkossyöttäjänä Jari Sailion tekemään ottelun avausmaaliin.
Toukokuussa 2019 Järvitalo teki Kärppien kanssa vuoden mittaisen SM-liigasopimuksen. Marraskuussa hän teki seuran kanssa 1+1-vuotisen jatkosopimuksen. Järvitalo pelasi kauden 2019–2020 lähes kokonaan Kärppien A-nuorissa, jonka kapteenina hän toimi Junior Club World Cupissa, joka päättyi pronssiin. Järvitalo kärsi alkukaudella kuitenkin loukkaantumisista. Kuntouduttuaan hän pelasi yhden ottelun lainalla Mestis-joukkue Kokkolan Hermeksessä marraskuussa 2019. Järvitalo ei pelannut kauden aikana kuitenkaan otteluakaan Kärppien SM-liigajoukkueessa. Kaudella 2020–2021 hän ei pelannut otteluakaan missään sarjassa, eikä myöskään kaudella 2021–2022, jolloin Järvitalolla ei ollut sopimusta minnekään.
Kuntouduttuaan loukkaantumisistaan Järvitalo siirtyi kaudeksi 2022–2023 vuoden mittaisella sopimuksella Mestis-joukkue Rovaniemen Kiekkoon.
Tiedusteluvalvontavaltuutettu

Tiedusteluvalvontavaltuutettu () on Suomen valtion viranomainen, joka valvoo Suojelupoliisin ja sotilastiedustelun tiedustelumenetelmien ja tiedustelutiedon käytön sekä muun tiedustelutoiminnan lainmukaisuutta. Tiedusteluvalvontavaltuutettu valvoo perus- ja ihmisoikeuksien toteutumista tiedustelutoiminnassa. Hänellä on oikeus päästä valvonnan kannalta välttämättömiin tiloihin ja tietojärjestelmiin sekä oikeus salassapitosäännösten estämättä saada maksutta tehtäviensä hoitamiseksi tarvitsemansa tiedot.
Tiedusteluvalvontavaltuutetulle voi kannella, jos katsoo, että tiedustelutoiminnassa on rikottu kantelijan oikeuksia tai menetelty lainvastaisesti. Henkilö, joka epäilee, että häneen on kohdistettu tiedustelua, voi myös pyytää tiedusteluvalvontavaltuutettua tutkimaan häneen kohdistuneen tiedustelumenetelmän käytön lainmukaisuuden. Tiedusteluvalvontavaltuutettu voi määrätä tiedustelumenetelmän käytön keskeytettäväksi tai lopetettavaksi, jos hän katsoo valvonnassa menetellyn lainvastaisesti.
Tiedusteluvalvontavaltuutettu raportoi eduskunnalle, eduskunnan oikeusasiamiehelle ja valtioneuvostolle. Lisäksi hän raportoi merkittävistä havainnoistaan erikseen eduskunnan tiedusteluvalvontavaliokunnalle.
Tiedusteluvalvontavaltuutetun nimittää valtioneuvosto viideksi vuodeksi kerrallaan. Pätevyysvaatimuksena on oikeustieteen ylempi korkeakoulututkinto, joka ei saa olla kansainvälisen ja vertailevan oikeustieteen maisterin tutkinto. Lisäksi tiedusteluvalvontavaltuutetulla pitää olla hyvä perehtyneisyys viran tehtäväalaan sekä käytännössä osoitettu johtamistaito.
Tiedusteluvalvontavaltuutettua koskeva laki tuli voimaan 1. helmikuuta 2019. Tiedusteluvalvontavaltuutettu Kimmo Hakonen nimitettiin virkaansa 1.5.2019 alkaen. Tiedusteluvalvontavaltuutetun toimisto on sijoitettu tietosuojavaltuutetun toimiston yhteyteen.
Australian ralli 2005

Australian ralli 2005 (virallisesti "18. Telstra Rally Australia") oli Rallin MM-sarjan kauden 2005 16. ja viimeinen osakilpailu, joka ajettiin 10.–13. marraskuuta 2005. Kilpailussa oli 26 erikoiskoetta.
Tapahtumia.
Belgian Francois Duval saavutti kilpailussa ensimmäisen WRC-voittonsa. Duval ajoi johdossa 14. erikoiskokeelta lähtien 25 erikoiskokeen pituisessa kilpailussa. Toiseksi ajoi Harri Rovanperä. Kolmanneksi ajoi Manfred Stohl ja neljäs oli Chris Atkinson. Keskeyttäjiä olivat Sébastien Loeb, Marcus Grönholm, Daniel Carlsson, Petter Solberg ja Colin McRae. Kauden lopuksi Loeb voitti kuljettajien mestaruuden ja Citroën voitti valmistajien mestaruuden.
Solberg keskeytti kilpailun johtopaikalta kolmannellatoista erikoiskokeella törmättyään kenguruun. Solberg sai auton erikoiskokeen maaliin saakka, mutta ei voinut jatkaa. Solberg sai mahdollisuuden MM-sarjan toiseen sijaan kun Grönholm keskeytti osuttuaan perjantaina kiveen, joka rikkoi auton jousituksen. Loeb suistui tieltä perjantaina ja osui puuhun. Carlssonin auto syttyi tuleen tämän suistuttua pensaikkoon.
Lopetettuaan uransa vuonna 2003 Colin McRae palasi kaudella 2005 kahteen ralliin, joista toinen oli kauden päätöksenä ajettava Australian ralli. Kolmannen erikoiskokeen jälkeen McRae oli 10. sijalla, mutta nousi toiseksi toisen päivän loppuun mennessä. Kilpailusta oli kolme erikoiskoetta jäljellä kun ongelmat kytkimen vaihdossa aiheuttivat McRaen keskeyttämisen.
Saksan ralli 2002

Saksan ralli 2002 (virallisesti "21. ADAC Rallye Deutschland") oli Rallin MM-sarjan kauden 2002 10. osakilpailu, joka ajettiin 23.−25. elokuuta 2002. Kilpailussa oli 23 erikoiskoetta ja keskuspaikka oli Trierissä.
Kilpailun voittoon ajoi Sébastien Loeb, jolle voitto oli ensimmäinen rallin MM-sarjassa.
Saksan ralli 2003

Saksan ralli 2003 (virallisesti 22. ADAC Rallye Deutschland 2003) oli Rallin MM-sarjan kauden 2003 kahdeksas osakilpailu, joka ajettiin 25−27. heinäkuuta.
Saksan ralli 2004

Saksan ralli 2004 (virallisesti 23. OMV ADAC Rallye Deutschland 2004) oli Rallin MM-sarjan kauden 2004 10. osakilpailu, joka ajettiin 20−22. elokuuta.
Saksan ralli 2005

Saksan ralli 2005 (virallisesti "24. OMV ADAC Rallye Deutschland") oli Rallin MM-sarjan kauden 2005 11. osakilpailu, joka ajettiin 26.−28. elokuuta 2005. Kilpailussa oli 19 erikoiskoetta.
Luettelo moottoripyörätrialin MM- ja EM-kilpailuista Suomessa

Tämä on luettelo Suomessa järjestetyistä moottoripyörätrialin MM- ja EM-kilpailuista.
Australian ralli 2003

Australian ralli 2003 (virallisesti 16. Telstra Rally Australia 2003) oli Rallin MM-sarjan kauden 2003 10. osakilpailu, joka ajettiin 4–7. syyskuuta.
Jean Pliya

Jean Pliya (21. heinäkuuta 1931 Djougou, Ranskan Dahomey – 14. toukokuuta 2015 Abidjan, Norsunluurannikko) oli beniniläinen näytelmä- ja novellikirjailija.
Elämä.
Ranskan Dahomeyssa syntynyt Jean Pliya opiskeli Dakarin yliopistossa ja jatkoi opintojaan Toulousen yliopistossa. Hän valmistui vuonna 1957 ja palasi vuonna 1959 kotimaahansa opettajaksi. Hän jatkoi ministerinä Beninin hallituksessa.
Työ.
Hänen työnsä käsittelee usein siirtomaahistoriaa ja arvokysymyksiä. Hän on myös yrittänyt kääntää Fon-kansan tarinoita ranskankieliselle yleisölle.
Raahaa ja pudota

Raahaa ja pudota tai vedä ja pudota () on graafisen käyttöliittymän toiminto, jossa osoitinlaitteen avulla käyttäjä valitsee virtuaalisen olion ja siirtää sen toiseen paikkaan tai toiseen virtuaaliseen olioon. Menetelmällä voi yleisesti tehdä useita toimintoja tai tehdä liitoksen eri abstraktien olioiden välillä.
Toimintokohdat:
Valintanäppäin on usein hiiren vasen näppäin, mutta voi olla myös sen oikea "vasenkätisessä" konfiguraatiossa, tai muun osoitinlaitteen näppäin kuten piirtopöydän kynän painaminen tai kosketusnäytön painaminen. Oliota voi esittää kuvake tai se voi olla käyttäjän valitsema osuus tekstistä, joka siirretään toiseen kohtaan.
Myoviridae

Myoviridae bakteriofagit kuuluvat Caudovirales-lahkoon. Kuuluisin edustaja on bakteriofagi T4. Näiden fagien perimä on dsDNA (kaksijuosteinen DNA) Flagelaltropiset fagit sitoutuvat ensin flagellaan tai pilliin ja niiden avulla siirtyvät bakteerin pintaan. Lysotsyymi entsyymin avulla ne hajottavat peptidoglykaanin ja injektoivat oman DNA:nsa bakteerin soluun. 
Fagi 7-1-1.
Fagi 7-1-1 oli eristetty Saksassa maaperästä vuonna 1970 ja on lyytinen faagi Myoviridae perheestä. Se infektoi vain Agrobakteeri Hp13-3 bakteria ja sitoutuu ensin sen flagellaan. Flagellaan tarttumisen jälkeen fagi siirtyy kohti bakteerisolua liikkeellä kuin mutteri ruuvin ympärille. Onnistunutta infektointia varten flagella on oltava liikkuva. Fagi muistuttaa rakenteeltaan sukulaistaan T4 ja sillä on kuusikulmainen pää, ydin ja niiden välissä on kaulus. Pään halkaisija on 68 nm ja ytimen pituus on 135 nm. Ydin on supistumiskykyinen ja sen päässä on muutama kuitu.
Krišjānis Kariņš

Arturs Krišjānis Kariņš (s. 13. joulukuuta 1964 Wilmington, Delaware, Yhdysvallat) on entinen Latvian pääministeri vuosina 2019–2023 ja entinen talousministeri vuosina 2004–2006.
Kariņšin vanhemmat pakenivat toisen maailmansodan aikana lapsena Latviasta Ruotsiin ja sieltä Yhdysvaltoihin, jossa Kariņš on syntynyt. Hän palasi Latviaan valmistuttuaan Pennsylvanian yliopistosta. Hänen puolisonsa on viettänyt lapsuutensa Riiassa. Kariņš on Yhdysvaltojen ja Latvian kaksoiskansalainen. Hän oppi puhumaan latvian kieltä pyhäkoulussa ja perehtyi siellä myös Latvian historiaan.
Kariņš oli Euroopan parlamentin jäsen 14. heinäkuuta 2009 – 22. tammikuuta 2019 Euroopan kansanpuolueen (kristillisdemokraatit) ryhmässä. Hänet valittiin parlamenttiin vuonna 2009 Latviassa aluksi Jaunais laiks -puolueesta ja vuonna 2014 Vienotība-puolueesta.
Smithfield (Lontoo)

Smithfield on alue Lontoon Cityn luoteiskolkassa; sen summittaisina rajoina pidetään Charterhousekatua luoteessa ja Holborn Viaductia kaakossa. Alue tunnetaan lihatoristaan "(London Central Meat Market)", joka on yksi maailman suurimmista. Smithfield on yksi niitä harvoja Lontoon Cityn osia, jotka selvisivät Lontoon suuresta palosta (1666) ja toisen maailmansodan pommituksista vahingoittumattomina.
Historia.
Smithfieldissä oli roomalaisten aikana nurmikenttä, joka jäi kaupunginmuurien ulkopuolelle; alue tunnettiinkin alkuaan nimellä "Smoothfield" (’tasainen kenttä’). Kentällä pidettiin vuosina 1133–1855 Bartholomew’n markkinat, kangas- ja lihatori, joka muuttui ajan myötä riehakkaaksi viihdetapahtumaksi.
1100-luvulla siellä järjestettiin viikoittain hevosmarkkinat, ja sitä käytettiin myös turnajaiskenttänä ja teloituspaikkana. Skotlantilainen vapaustaistelija William Wallace teloitettiin Smithfieldissä hirttämällä, repimällä ja paloittelemalla 1305, ja kapinajohtaja Wat Tyler sai siellä surmansa 1381 kohdattuaan kuningas Rikhard II:n.
1850- ja 1860-luvuilla Smithfieldiin rakennettiin Horace Jonesin suunnittelema kauppahalli. Halli vihittiin käyttöön 1868, ja sitä laajennettiin vuosina 1875 ja 1899. Vanhan hallin tuhouduttua tulipalossa sen paikalle rakennettiin uusi rakennus 1963. Kauppahallin eri osissa myydään nykyään tuoretta ja pakastettua lihaa, kalaa, hedelmiä ja elintarvikkeita.
Smithfieldin itälaidalla kohoaa St Bartholomew-the-Greatin kirkko, joka on ainoa jäänne munkki Raheren paikalle vuonna 1123 perustamasta augustinolaisluostarista. Rahere perusti myös yhä toimivan St Bartholomew’n sairaalan, joka rakennettiin uudelleen vuosina 1730–1759.
Joustava mekanismi

Joustava mekanismi (engl. compliant mechanism) on konetekniikassa systeemi, jonka toiminta perustuu kappaleen elastiseen muodonmuutokseen, etenkin taipumiseen. Jäykässä mekanismissa toiminta perustuu jäykkien osasten liikkumiseen toistensa suhteen. Esimerkkinä yksinkertainen pihti. Joustava mekanismi on vaikkapa muovista valettu yksiosainen kappale, jossa pihdin kärkien liike saadaan aikaan nivelen ja varsien taipumisella. Jäykän mekanismin pihdissä liike saadaan aikaan saranalla. 
Mekanismien eroja ovat myös:
Gordon Gould

Gordon Gould (17. heinäkuuta 1920 – 16. syyskuuta 2005) oli yhdysvaltalainen fyysikko, jolla oli tärkeä osa varhaisessa laser-tutkimuksessa, ja joka keksi sanan "laser". 
Joidenkin mielestä Gould keksi laserin, toisten mielestä keksijä oli toinen yhdysvaltalainen fyysikko Theodore Harold Maiman, joka rakensi ensimmäisen toimivan laserin. Gordon Gould tunnetaan myös taistelustaan Yhdysvaltojen patenttiviranomaisia vastaan saadakseen oikeudet laseriin ja siihen liittyviin tekniikoihin. Gould kävi patenttitaistelua myös lasertekniikoita valmistavia yhtiöitä vastaan.